الشعور بالأمان مايمكن يتأتى إلا فاش المواطن كيكون واخد حقوقو الكاملة ومتمتع بكَاع الحريات اللي كتكفلها جميع المواثيق الدولية على قدم المساواة مع جميع بني آدم، وعلى رأس هذ الحريات كاينة حرية التعبير اللي كيتقاس من خلالها مدى تقدم المجتمعات والدول وحضارتها وتقبلها للرأي والرأي الآخر، حيت كاينة مجموعة من الدول اللي كتحكَر على الناس وكتضيق على حرياتهم وكتقمعهم، واللي كتكون فالغالب كلها تقابي وخايفة لا تتفضح ويبانو عيوبها. فالمغرب مازال كنعانيو من هذ المشكل، بل الأكثر من ذلك ولاو الناس على نص كلمة يدخلو للحباس، أو على صورة ولا فيديو ولا تدوينة تنشرات ف”فيسبوك”، ولا بنادم يحسب هضرتو ويعيش فالخوف، ولا مقموع وماقادش يتكلم على واقعو، والمشكل حتى إلى نشط وفوج خصو ينشط بالكَرام، ويرد بالو لا يزلق فشي حاجة ويصدق جايب الربحة، وخا ما آدا حد، ما تعدى على حد، ما سرق رزق حد، غير ضحك ونشط شوية حتى لقا لقى راسو فالبنيقة. من مظاهر هذ النوع من الحكَرة، هذشي اللي وقع هذ الأيام لكليكة دالشباب، بانو ففيديو، شفناه كاملبن وتفاعلنا معاه، كيغنيو أنشودة مدح الرسول المعروفة “قمر سيدنا النبي” فجلسة خمرية بيناتهم، وكان غناهم ليها زوين بزاف وصوتهم شجي، وماكانت عندهم من خلالها حتى شي نية لتوثيقها أصلا، لكن واحد البنت فيهم جبدات التيليفون وصورات باش تحط هذ اللحظة فالسطوري ديالها فتطبيق “تيك توك”، لكن مادازش على هذشي بزاف حتى تشدو كاملين بتهمة “ازدراء الدين الإسلامي”. أنا بصراحة كنتساءل فين كاين هذ الازدراء، ولا كيف سماوها شي منابر إعلامية لا سامحهم الله “التنقيص وتسفيه الدين الإسلامي”؟ راه الخركَ دالبشر عبر العالم وماشي غير فالمغرب كيعجبوهوم الأمداح النبوية والأندلسي والموسيقى الروحية والصوفية والموشحات والمقامات وسميوها نتوما اللي بغيتو، وكان عندنا اللي عزيز عليه عيساوة والحضرة والجذبة فالهادي بنعيسى وطلع البدر علينا... وكاين من هذو اللي غير كيتمزك، واللي عمرو صلا حتى ركعة، وكاين اللي ملحد كَاع.. لذلك، آش جاب هذ الأنواع الغنائية اللي الغرض منها الأول والأخير هو الطرب إمتاع الآذان للدين؟ وعلاش نحرمو الناس منها فقط لأنهم كيشربو أو كيشيشو ونعاقبوهم بالحبس؟ واخا حنا نمشيو مع هذ الناس فالطرح ديالهم ونقولو أن فالأمر ازدراء للدين مادام هذ الشباب غناو الأمداح بحضور الخمرة والشيشة.. إيوا شنو نقولو على المواسم اللي كتدار فالعروبيات، واللي كيتحط فيها الماحيا والروج.. وكتغنى فيها العلوة وأغاني على شاكلاتها، اللي حتى هي عامرة بالمضامين الدينية، وكيتذكرو فيها أسماء الأولياء الصالحين والسادات، بلا مانهضرو على الأغاني اللي كيتذكر فيها اسم الله.. وعبارات بحال “مالي يا ربي مالي... والحفيظ الله...” وزيد وزيد. الشباب اللي تشدو كانو ضاحكين وناشطين بيناتهم، والله حتى عيب يدخل بنادم للحبس حيت نشط وغنى شوية بينو وبين صحابو، وحتى كون كانو بغاو يحطو الفيديو، راه هاذ الفيديو مافيه حتى شي إساءة للدين ولو صغيرة، لا سبان لا شتم للرموز الدينية أو احتقار ليها ولا والو.. حشومة نوصلو لهذ الحظيظ ونقمعو الحريات ديال الناس. 
وصلنا فقمع حريات الناس للطوب.. راه حتى فالمواسم كاين الروج والماحية والأغاني الشعبية اللي كيتذكر فيها الله وأسماء الأولياء الصالحين.. وحشومة يتشدو شباب فالحباس غير حيت شربو وغناو ونشطو شوية 